**Välisministeeriumi sihttoetuse lepingu Lisa 1**

**Venemaa uurija eelarve, ajakava ja eesmärgid**

Välisministeerium koostöös ETAGiga toetab Venemaa uuringute edendamist. Eesti Teaduste Akadeemia kannab selleks 45 000 eurot ETAGile ning ETAG korraldab Eesti teadlastele konkursi ühe Venemaa uuringutele keskenduva uurija leidmiseks ja tema tegevuse toetamiseks. ETAG korraldab uurija kandidaatide hindamise, kutsudes hindamiskomisjoni ka Välisministeeriumi esindaja.

**Eesmärgid**

Toetuse eesmärk on toetada Eesti teadlaste osalemist Venemaa uuringutes ning kasvatada Eesti teadlaste Venemaa tundmist ja võimekust osaleda olulistes kõrgetasemelistes rahvusvahelises teadusuuringutes. Venemaa uuringud on Eestis alarahastuse tõttu kadumise äärel. Samas on Eesti julgeoleku seisukohast tegemist olulise valdkonnana, milles vajame eksperte ja kindlust nende järelkasvu osas.

Uurija toetus võimaldab teadus- ja arendustegevusega tegelevas asutuses või ülikoolis Venemaa uuringutega tegeleval teadlasel keskenduda teadusuuringutele.

**Eelarve**

Toetuse kogusumma on 45 000 eurot. 2024. aastal antakse välja ükstoetus.

Toetus eraldatakse juriidilisele isikule, asutusele või ülikoolile, kus teadlane töötab. Toetusest kuni 20% võib kasutada üldkuluks, ülejäänud osa jaguneb teadlase ja tema kaasatava meeskonna personalikulude katmiseks ja otseseks teadustöö kuluks.

**Vähese tähtsusega abi**

Kui juriidiline isik on ettevõtja, antakse toetust vähese tähtsusega abina. Ettevõtja on isik või asutus, kes tegeleb majandustegevusega ehk pakub turul kaupu või teenuseid.

Vähese tähtsusega abi andmisel lähtutakse Euroopa Komisjoni määruses (EL) nr 2023/2831, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (edaspidi VTA määrus) (ELT L, 2023/2831, 15.12.2023), ning konkurentsiseaduse §-s 33 sätestatust.

Ühele ettevõtjale antava vähese tähtsusega abi kogusumma ei tohi mis tahes kolme aasta pikkuse ajavahemiku jooksul ületada 300 000 eurot. Kui ühele ettevõtjale on antud või antakse vähese tähtsusega abi komisjoni erinevate vähese tähtsusega abi määruste alusel, tuleb arvesse võtta ka teiste määruste alusel antud vähese tähtsusega abi. Üheks ettevõtjaks loetakse VTA määruse artikkel 2 lõikes 2 nimetatud ettevõtjaid.

Kui vähese tähtsusega abi ülemmäär on täis, siis jäetakse toetuse taotlus rahuldamata.

**Kandideerimise tingimused**

Venemaa uurijaks võib kandideerida oma ala teadlane, kellel on Eesti doktorikraad või sellele vastav välisriigi akadeemiline kraad, või vähemalt 3-aastane teadustöö kogemus. Eelistatakse varasema Venemaa uuringute kogemusega kandidaate.

Uurija toetusele saab kandideerida kuni 26. veebruarini 2024. Täpsem info konkursil osalemise avaldatakse Välisministeeriumi ja ETAGi kodulehel.

Konkursil osalemiseks tuleb kandidaadil esitada ETISes järgmised andmed ja materjalid:

1. Kavandatava uuringu (2024–2025) pealkiri
2. Uurija andmed:
   1. Eesnimi
   2. Perekonnanimi
   3. Praegune ja varasemad töökoht/töökohad ning amet/ametid. Kuni viimased 10 aastat.
   4. Haridus (kõrgkool, valdkond)
   5. Teaduskraad (kraad, valdkond, aasta, välja andnud asutuse nimi)
   6. Link ETISe CV-le
3. Kohustuslikud materjalid:
   1. Uurija taotlus, mis sisaldab:
      1. Tegevuskava 2024–2025 (sh kavandatava uuringu üldteoreetiline taust, uurimishüpotees ning selle seos teadussuuna arengutega, uuringu põhieesmärgid ning oodatavate tulemuste olulisus nii Eesti kui ka Venemaa uuringute seisukohalt; aja- ja tegevuskava). Esitada eesti keeles. Kuni 5 lehekülge.
      2. Uurija olulisemate (kuni 10), planeeritava uurimistööga seonduva teaduspublikatsiooni ja/või arendustöö loetelu (olemasolul lisada DOI-d).
      3. Loetelu taotleja olulisematest (kuni 10) planeeritava teemaga seotud teadustöödest või uurimisprojektidest.
      4. Vabas vormis ülevaade, kus tuuakse välja uurija sidemed ja taust seoses Venemaaga. Kuni 1 lehekülg.
      5. Lühike kirjeldus uurija viimase kuue kuu uurimisteemadest. Kuni pool lehekülge.
   2. Eesti ülikooli/asutuse nõusolek (esindusõigusliku isiku kinnitus).

**Tulemused**

Esitatud taotluste hindamiseks moodustab ETAG komisjoni. Konkursi tulemused kinnitab ETAG käskkirjaga.

Uurija toetus määratakse üheks aastaks. Valitud kandidaadi, Eesti ülikooli või juriidiline isiku või asutus ja ETAGi vahel sõlmitakse kolmepoolne leping toetuse eraldamiseks.

Uurija esitab välisministeeriumile kuus kuud peale lepingu sõlmimist vahekokkuvõtte ETAGi kinnitatud vormil. Aasta möödudes esitab uurija lõpparuande ETAGi kinnitatud vormil. Uuringu jooksul kohtub uurija Välisministeeriumi esindaja(te)ga oma töö tulemuste esitlemiseks/ aruteluks vähemalt sama tihti, kui esitatakse (vahe)aruanded, vajadusel sagedamini.